Up-91/98
Natisni
Opravilna št.:
Up-91/98
Datum odločitve:
15. 7. 1998
ECLI:
ECLI:SI:USRS:1998:Up.91.98
Akt:
Ustavna pritožba A. O. zoper sklep Višjega sodišča v Ljubljani št. III Cp 743/96 z dne 5.12.1996 in zoper sodbo Temeljnega sodišča v Ljubljani, Enote v Kočevju, št. P 56/85-119 z dne 8.5.1990
Izrek:
Ustavna pritožba A. O. zoper sklep Višjega sodišča v Ljubljani in zoper sodbo Temeljnega sodišča v Ljubljani, Enote v Kočevju se zavrže.
Evidenčni stavek:
Ker ustavna pritožba, s katero pritožnik izpodbija sodne odločbe, izdane pred uveljavitvijo Ustave, ni dopustna (82. člen Zakona o Ustavnem sodišču), jo je Ustavno sodišče zavrglo.
Ker je bila ustavna pritožba vložena po poteku šestdesetih dni, odkar je bil izpodbijani drugostopni sklep, izdan v izvršilnem postopku, vročen pritožnikovemu pooblaščencu, jo je Ustavno sodišče kot prepozno zavrglo.
Geslo:
Rok za vložitev ustavne pritožbe, prepozna ustavna pritožba.
Pravna podlaga:
Zakon o pravdnem postopku (ZPP), 138. čl.

Zakon o Ustavnem sodišču (ZUstS), 51., 52., 1. al. 1. odst. 55., 82. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
7. 4. 1998
Vrsta odločitve:
sklep
Vrsta rešitve:
zavrženje
Dokument:
US19056
Up-91/98
15.7.1998
S K L E P
Ustavno sodišče je v postopku za preizkus ustavne pritožbe A. O. iz S. na seji senata dne 15. julija 1998
s k l e n i l o :
Ustavna pritožba A. O. zoper sklep Višjega sodišča v Ljubljani št. III Cp 743/96 z dne 5.12.1996 in zoper sodbo Temeljnega sodišča v Ljubljani, Enote v Kočevju, št. P 56/85-119 z dne 8.5.1990 se zavrže.
O b r a z l o ž i t e v
1. Pritožnik je v ustavni pritožbi, vloženi dne 6.4.1998, navedel, da jo vlaga v zvezi s pravico do zasebne lastnine in da naj bi bila ta kršena s sklepom Okrajnega sodišča v Kočevju št.
I 509/92-5 z dne 5.12.1996. Izvedenec geodetske stroke Z. naj bi bil svoje delo opravil nekorektno in nestrokovno, ker naj bi površina, za katero pritožnik plačuje davke in ki je vpisana v zemljiško knjigo, v naravi ne obstajala. Poleg tega naj bi bil pritožnik ne imel možnosti prisostvovati izvedenčevi terenski meritvi. Vsi drugi izvedenci naj bi bili prišli do drugačnih ugotovitev od tistih, do katerih je prišel izvedenec Z., zato pritožnik sumi, da je meril po tožnikovih navodilih.
2. Pozvan, naj pove, kateri akt izpodbija in katere človekove pravice naj bi mu bile s tem aktom kršene, ter da naj predloži listine, ki bodo izkazovale njegove navedbe, je pritožnik odgovoril, da gre za sodbo P 56/85. Postopek v tej zadevi naj bi bil voden pristransko. Izvedenec naj bi ne hotel izmeriti širšega območja, le tako pa naj bi bilo mogoče ugotoviti napako, ki naj bi bila storjena v pritožnikovo škodo. Predlaga, da Ustavno sodišče naloži sodišču novo postavitev izvedenca geodetske stroke.
3. Po 82. členu Zakona o Ustavnem sodišču (Uradni list RS, št. 15/94 - v nadaljevanju: ZUstS) je ustavna pritožba dovoljena zoper posamične akte, izdane po uveljavitvi Ustave Republike Slovenije. Ustava je začela veljati 28.12.1991, tako prvostopna sodba, ki jo izpodbija pritožnik, kot tudi sodba, s katero je bila zavrnjena revizija zoper prvostopno sodbo, pa sta bili izdani pred njeno uveljavitvijo, to je 8.5.1990 in 31.10.1991.
Ustavna pritožba zoper sodbo Temeljnega sodišča v Ljubljani, Enote v Kočevju, št. P 56/85 z dne 8.5.1990 torej ni dovoljena.
4. Po 52. členu ZUstS je treba ustavno pritožbo vložiti v šestdesetih dneh od dneva vročitve posamičnega akta, zoper katerega je mogoča ustavna pritožba. Ustavno pritožbo je mogoče vložiti po izčrpanju vseh pravnih sredstev (51. člen ZUstS). Rok za vložitev ustavne pritožbe zoper sklep, izdan v izvršilnem postopku, je torej začel teči z njegovo vročitvijo pritožniku oziroma pritožnikovemu pooblaščencu (138. člen Zakona o pravdnem postopku). Po podatkih Okrajnega sodišča v Kočevju je bil pritožnikovemu pooblaščencu izpodbijani sklep vročen dne 20.12.1996. Ustavna pritožba, vložena 6.4.1998, je torej prepozna.
5. Senat Ustavnega sodišča je ta sklep sprejel na podlagi 82. člena in prve alinee prvega odstavka 55. člena ZUstS v sestavi: predsednica senata dr. Dragica Wedam - Lukić in sodnika mag. Matevž Krivic in Franc Testen.
Predsednica sen ta
dr. Dragica Wedam - Lukić